Offentliggørelse af den samlede mængde kvoter i omsætning i EU i 2021 med henblik på markedsstabilitetsreserven under EU's emissionshandelssystem

(EØS-relevant tekst)

(2020/C 428 I/01)

1. Loftet for 2021

EU's emissionshandelssystem (EU ETS) fungerer på grundlag af »cap and trade«-princippet. Loftet er den samlede EU-kvotemængde, der hvert år skal udstedes inden for EU ETS. Mængden reduceres over tid ved anvendelse af den lineære reduktionsfaktor, der er fastsat i artikel 9 i direktiv 2003/87/EF (1) (ETS-direktivet). Loftet fastsættes på grundlag af ETS-direktivets artikel 9 og 9a.

Kommissionens afgørelse C(2020) 7704 (2) fastsætter loftet for 2021, under hensyntagen til, at ETS-direktivet fra den 1. januar 2021 kun gælder for og i Det Forenede Kongerige for produktion af elektricitet i Nordirland i henhold til artikel 9 og bilag 4 i protokollen til udtrædelsesaftalen om Irland/ Nordirland (3). Som følge heraf er emissionerne fra elproduktion i Nordirland fortsat omfattet af ETS-direktivet og skal indgå i loftet. Herudover tager Kommissionens afgørelse hensyn til stigningen i den lineære reduktionsfaktor fra 1,74 % til 2,2 % fra 2021 i henhold til direktiv (EU) 2018/410 (4), som ændrede ETS-direktivets artikel 9.

Desuden fastsættes loftet for 2021 også under hensyntagen til de seneste videnskabelige data for så vidt angår drivhusgassers globale opvarmningspotentiale og udelukkelsen af små anlæg fra EU ETS fra Kroatien, Frankrig, Tyskland, Italien, Slovenien, Spanien, Portugal og Island.

2. Luftfart

Det bør bemærkes, at loftet for 2021 i Kommissionens afgørelse C(2020) 7704 ikke omfatter mængden af kvoter, der skal udstedes i henhold til kapitel II i ETS-direktivet til luftfartsoperatører. Denne mængde er resultatet af en bottom-up-tilgang begyndende med gratis tildeling til luftfart. Mængden af auktionerede luftfartskvoter afledes derefter på grundlag af det forhold, at gratis tildeling til eksisterende luftfartsselskaber bør være 82 % af den samlede mængde og auktionering bør være 15 %.

Mængden af luftfartskvoter, der skal udstedes i 2021, er afledt af følgende:

— Kvotemængden, som gratis tildeles luftfartsoperatører er blevet reduceret i forhold til den reduktion af kvotereturnering, der er fastsat i ETS-direktivet som ændret ved forordning (EU) nr. 421/2014 (5) og (EU) 2017/2392 (6).

— I 2020 udstedes der ca. 31,1 mio. kvoter (7) gratis til luftfartsoperatører (8), og 7,5 mio. luftfartskvoter auktioneres (9).

— Forordning (EU) nr. 421/2014 ændrede ETS-direktivet til at kræve, at mængden af kvoter for luftfart reduceres i forhold til reduktionen af den samlede mængde kvoter udstedt i perioden 2013-2016. Forordning (EU) 2017/2392 gav mandat til at videreføre denne tilgang for årene 2017-2023.

— Fra den 1. januar 2021 falder mængden af kvoter tildelt til luftfartsoperatører med den lineære faktor 2,2 % (10).

— Selv om ETS-direktivet generelt finder anvendelse på alle »flyvninger, der afgår fra eller ankommer til en flyveplads, der er beliggende på en medlemsstats område, hvor traktaten finder anvendelse« (artikel 3a og bilag I, punkt 6), giver det også mulighed for en undtagelse med hensyn til »flyvninger til eller fra flyvepladser i lande uden for EØS« (artikel 28a, stk. 1, litra a). Denne undtagelse gælder flyvninger til og fra lande, med hvilke der ikke er indgået nogen aftale. Efter udløbet af den overgangsperiode, der er fastsat i udtrædelsesaftalen, vil undtagelsen, hvis der ikke indgås en aftale eller foretages lovgivningsmæssige ændringer, gælde for flyvninger fra Det Forenede Kongerige til EU og omvendt. Det samlede niveau for gratis tildeling i EU ETS vil derfor falde tilsvarende med ca. en tredjedel.

Som følge heraf forventes mængden af EU ETS-luftfartskvoter, der skal udstedes i 2021, at være ca. 24,5 mio (20,7 mio. luftfartskvoter skal udstedes gratis og 3,8 mio. luftfartskvoter skal auktioneres).

3. Markedsstabilitetsreserven (Market Stability Reserve)

Anvendelsen af ETS-direktivet på og i Det Forenede Kongerige på grundlag af protokollen om Irland/Nordirland fra den 1. januar 2021 har konsekvenser for den markedsstabilitetsreserve, der er fastsat ved afgørelse (EU) 2015/1814 (11) (afgørelsen om markedsstabilitetsreserven).

I henhold til artikel 1, stk. 5, i afgørelsen om markedsstabilitetsreserven skal en procentdel af den samlede mængde kvoter i omsætning trækkes fra mængden af kvoter, der skal auktioneres af medlemsstaterne fra den 1. september hvert år indtil den 31. august det følgende år, og placeres i markedsstabilitetsreserven. Med dette mål for øje offentliggør Kommissionen den samlede mængde kvoter i omsætning hvert år senest den 15. maj i det følgende år. I meddelelse C(2020) 2835 (12) offentliggjorde Kommissionen den samlede mængde kvoter i omsætning i 2019. Denne meddelelse fastsatte den mængde, der skal fratrækkes auktionsmængderne i medlemsstaterne og Det Forenede Kongerige i henhold til deres respektive auktioneringsandele, fra den 1. september 2020 til den 31. august 2021, som skal placeres i markedsstabilitetsreserven.

På tidspunktet for offentliggørelsen af meddelelse C(2020) 2835 fandt ETS-direktivet anvendelse i fuldt omfang på og i Det Forenede Kongerige. Fra den 1. januar 2021 finder ETS-direktivet imidlertid anvendelse på og i Det Forenede Kongerige på grundlag af protokollen om Irland/Nordirland. Som følge heraf vil Det Forenede Kongeriges auktioneringsandel blive begrænset til drivhusgasemissionerne fra elproduktion i Nordirland i henhold til ETS-direktivets artikel 10, stk. 2. Det har som konsekvens, at den kvotemængde, som skal fratrækkes Det Forenede Kongeriges auktioneringsmængde, som skal placeres i markedsstabilitetsreserven fra den 1. januar 2021 til den 31. august 2021 og derefter, baseres på denne nye auktioneringsandel. Kvotemængden, som skal fratrækkes medlemsstaternes auktioneringsmængde, som skal placeres i markedsstabilitetsreserven fra den 1. januar 2021 til den 31. august 2021, forbliver som fastsat i meddelelse C(2020) 2835. Den samlede mængde kvoter, der placeres i markedsstabilitetsreserven fra den 1. september 2020 til den 31. august 2021, er derfor 307 663 518.

Medlemsstaternes andele, som bidrager til den mængde, der placeres i markedsstabilitetsreserven fra den 1. januar 2021 til den 31. august 2021, er de andele, der finder anvendelse i henhold til reglerne for den periode, der begynder i januar 2021 (jf. artikel 1, stk. 5, i afgørelsen om markedsstabilitetsreserven sammenholdt med ETS-direktivets artikel 10, stk. 2, som finder anvendelse fra 2021).

(1) Europa-Parlamentets og Rådets direktiv 2003/87/EF af 13. oktober 2003 om et system for handel med kvoter for drivhusgasemissioner i Unionen og om ændring af Rådets direktiv 96/61/EF (EUT L 275 af 25.10.2003, s. 32).

(2) Kommissionens afgørelse (EU) 2020/1722 af 16. november 2020 om den samlede kvotemængde i Unionen, der inden for rammerne af EU's emissionshandelssystem skal udstedes for 2021, meddelt i dokument C(2020) 7704 (EUT L 386 af 18.11.2020, s. 26).

(3) Aftale om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 7).

(4) Europa-Parlamentets og Rådets direktiv (EU) 2018/410 af 14. marts 2018 om ændring af direktiv 2003/87/EF for at styrke omkostningseffektive emissionsreduktioner og lavemissionsinvesteringer og afgørelse (EU) 2015/1814 (EUT L 76 af 19.3.2018, s. 3).

(5) Europa-Parlamentets og Rådets forordning (EU) nr. 421/2014 af 16. april 2014 om ændring af direktiv 2003/87/EF om en ordning for handel med kvoter for drivhusgasemissioner i Fællesskabet med henblik på i 2020 at gennemføre en international aftale om anvendelse af en global markedsbaseret foranstaltning i forbindelse med emissioner fra international luftfart (EUT L 129 af 30.4.2014, s. 1).

(6) Europa-Parlamentets og Rådets forordning (EU) 2017/2392 af 13. december 2017 om ændring af direktiv 2003/87/EF for at videreføre de nuværende begrænsninger af anvendelsesområdet for luftfartsaktiviteter og forberede gennemførelsen af en global markedsbaseret foranstaltning fra 2021 (EUT L 350 af 29.12.2017, s. 7).

(7) Denne mængde omfatter 0,7 mio. kvoter svarende til de udgående flyvninger til Schweiz som følge af sammenkoblingen med det schweiziske emissionshandelssystem og de kvoter, der er udstedt i henhold til ETS-direktivets artikel 3f (den særlige reserve).

(8) I henhold til forordning nr. 389/2013, særlig artikel 10, skal konti for luftfartsoperatører, som ikke længere har flyvninger, som er omfattet af emissionshandelsordningen, sættes til udelukket status, og der må ikke længere igangsættes processer fra en sådan konto undtagen i forbindelse med den periode, hvor kontoens status ikke var sat til udelukket. På grund af lukningen af luftfartsoperatører er den årlige mængde af gratis kvoter 4,2 mio. lavere i 2019 end i 2013.

(9) Dette tal omfatter 0,8 mio. luftfartskvoter til Det Forenede Kongerige svarende til 2019 grundet suspensionen af processer vedrørende Det Forenede Kongerige i EU-registret det pågældende år.

(10) Artikel 12, stk. 3, i direktiv 2003/87/EF som ændret ved artikel 1, nr. 4, i forordning (EU) 2017/2392.

(11) Europa-Parlamentets og Rådets afgørelse (EU) 2015/1814 af 6. oktober 2015 om oprettelse og anvendelse af en markedsstabilitetsreserve i forbindelse med Unionens system for handel med kvoter for drivhusgasemissioner og om ændring af direktiv 2003/87/EF (EUT L 264 af 9.10.2015, s. 1).

(12) Meddelelse fra Kommissionen C(2020) 2835. Offentliggørelse af den samlede mængde kvoter i omsætning i 2019 med henblik på markedsstabilitetsreserven under EU's emissionshandelssystem, som er oprettet ved direktiv 2003/87/EF (EUT C 164 af 13.5.2020, s. 17).